“O‘zagroservis” AJ korxonalarini moliyaviy sog‘lomlashtirishga doir qo‘shimcha chora-tadbirlar to‘g‘risida

Mashina-traktor parklarining bir-birini takrorlovchi funksiyalarini bartaraf etish, ularni moliyaviy sog‘lomlashtirish va tashkiliy tuzilmalarini optimallashtirish bo‘yicha kompleks chora-tadbirlarni amalga oshirish, shuningdek, qishloq xo‘jaligi mahsulotlari ishlab chiqaruvchilarga servis va mexanizatsiya xizmatlarini ko‘rsatishning yagona texnik siyosatini yuritish maqsadida Vazirlar Mahkamasi qaror qiladi: 
 1. Quyidagilar:
 O‘zbekiston Respublikasi Prezidentining “Qishloq xo‘jaligi mahsulotlari ishlab chiqaruvchilarga mexanizatsiya va servis xizmatlarini ko‘rsatish samaradorligini oshirish bo‘yicha qo‘shimcha chora-tadbirlar to‘g‘risida” 2018-yil 29-maydagi PQ-3751-son qaroriga muvofiq “Avtosanoat Agrotexservis” MChJ va “O‘zagroservis” AJ mashina-traktor parklari tizimini optimallashtirish nazarda tutilgani;
 O‘zbekiston Respublikasi Vazirlar Mahkamasining “Qishloq xo‘jaligini o‘z vaqtida qishloq xo‘jaligi texnikasi bilan ta’minlashga doir qo‘shimcha chora-tadbirlar to‘g‘risida” 2018-yil 18-maydagi 373-son qaroriga muvofiq tugatilgan fermer xo‘jaliklarining “O‘zagrolizing” AJ va “O‘zagroservis” AJ oldidagi qarzdorlik miqdoriga aniqlik kiritish hamda shu munosabat bilan ko‘rsatib o‘tilgan tashkilotlarning O‘zbekiston Respublikasi Moliya vazirligi huzuridagi Qishloq xo‘jaligini davlat tomonidan ko‘llab-quvvatlash jamg‘armasi oldida yuzaga kelgan qarzdorliklarini restrukturizatsiya qilishga doir taklif kiritish belgilab qo‘yilganligi ma’lumot uchun qabul qilinsin.
 2. “O‘zagroservis” AJ va “O‘zavtosanoat” AJning:
 a) “Avtosanoat Agrotexservis” MChJ ustav jamg‘armasidagi “O‘zavtosanoat” AJ dillerlik tashkilotlariga tegishli bo‘lgan ulushlarini “O‘zagroservis AJning ustav jamg‘armasiga “O‘zavtosanoat” AJ dillerlik tashkilotlarining ulushi sifatida 1-ilovaga muvofiq boshlang‘ich qiymatda berish va keyinchalik “O‘zagroservis” AJ aksiyalarini boshlang‘ich qiymatda joylashtirish masalasini belgilangan tartibda tashkil etish;
 b) tuman “Agrotexservis MTP” MChJlarining “O‘zavtosanoat” AJ dillerlik tashkilotlari oldidagi kafillik shartnomalari asosida amalda to‘langan qismi bo‘yicha qarzdorliklarini 2-ilovaga muvofiq hisobdan chiqarish bo‘yicha bergan takliflariga rozilik berilsin.
 3. “O‘zagroservis” AJ, “Kafolat SK” AJ va “Agrobank” ATBning:
 2019-yil 1-yanvarga qadar O‘zbekiston Respublikasi Prezidentining “Qishloq xo‘jaligining texnik jihozlanish darajasini yanada oshirish borasidagi qo‘shimcha chora-tadbirlar to‘g‘risida” 2018-yil 4-yanvardagi PQ-3459-son qaroriga muvofiq xarid qilingan qishloq xo‘jaligi texnikalari uchun “O‘zagroservis” AJ mashina-traktor parklarining garov bilan ta’minlanmagan majburiyatlari bo‘yicha “Agrobank” ATBga “O‘zagrotexsanoatxolding” AJ tomonidan taqdim etilgan kafillikni sug‘urta polislariga almashtirish;
 “O‘zagroservis” AJ mashina-traktor parklari “O‘zagrotexsanoatxolding” AJning garov bilan ta’minlanmagan majburiyatlar bo‘yicha kafilliklarini sug‘urta tashkilotlari polislariga almashtirish bilan bog‘liq sug‘urta xizmatlari haqini o‘z mablag‘lari hisobidan to‘lashi ta’minlanishi to‘g‘risidagi taklifi ma’qullansin.
 4. “O‘zagroservis” AJ va “O‘zagrolizing” AJning tuman “Agroservis MTP” MChJ, “Agrotexservis MTP” MChJ va “Agrotexservis MTP” MChJlarining “O‘zagrolizing” AJ va “O‘zmashlizing” MChJ oldidagi lizing to‘lovlari bo‘yicha qarzdorliklarini to‘lash muddatini 3-ilovaga muvofiq 2021-yil 1-sentabrga qadar uzaytirish to‘g‘risidagi taklifiga rozilik berilsin. 
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari N.S. Otajonov va Bosh vazir o‘rinbosari — moliya vaziri J.A. Qo‘chqorov zimmasiga yuklansin.